**6.5.2019.- 3. Slučaj**

SLUČAJ 3.

Marija je sedamdesetogodišnja umirovljenica te slovenska državljanka. U prosincu 2017. godine, oko 19.45h vraćala se, vozeći svog unuka i njegovog prijatelja s klizanja, iz Samobora u Sloveniju. Nedugo nakon što su krenuli, stigli su do križanja koje reguliraju semafori te je na semaforu za njen smjer kretanja bilo upaljeno zeleno svjetlo te se na brojaču nalazila zelena brojka 3 što označava za koliko sekundi će se zeleno svjetlo ugasiti. Nakon što su prošli križanje, pokraj Marije je prošlo policijsko vozilo koje joj je „STOP tablicom“ označavalo da ide za njim jer će je zaustaviti na sljedećem ugibalištu. No, policijsko vozilo je prošlo tri ugibališta te se zaustavilo tek na četvrtom, ispred trgovačkog centra, koje nije bilo osvijetljeno. Policijski službenik je zatražio Marijine dokumente, na što ga je ona upitala: „Što sam napravila?“, a on odgovorio: „Tek kad dobijem dokumente.“ Nakon toga, policijski službenik joj je rekao da je prošla kroz žuto, odnosno crveno svjetlo na semaforu te ju je upozorio da je to novčana kazna od 2000kn, oduzimanje vozačke dozvole te zabrana ulaska u RH na 2 godine. S obzirom da Marija u obitelji ima policajca, rekla je da zna proceduru i da bi je trebao odvesti sucu za prekršaje. Policijski službenik to nije htio učiniti, već je tvrdio da se sve može odraditi drugačije. Nakon toga je počeo tvrditi da se nije svezala te da će joj napisati kaznu za nevezanje sigurnosnog pojasa u iznosu od 500kn. Iako je Marija cijelo vrijeme bila vezana, ne želeći se dovoditi u neugodnu situaciju, te s djecom u automobilu, odlučila je platiti kaznu na licu mjesta. Iz novčanika je izvadila 300kn te ih je držala u ruci, tražeći još 200kn. Dok ih je tražila, policijski službenik joj je iz ruke uzeo spomenutih 300kn te izjavio: „Dobro, i to je dosta.“ te ju je upozorio da nikome ne spominje situaciju koja se dogodila. Cijelo vrijeme se na suvozačevom sjedalu, u policijskom automobilu, nalazio još jedan policijski službenik koji nije mogao čuti razgovor jer su prozori na bili zatvoreni. Tijekom vožnje, a prije spomenutog događaja, isti je pričao na telefon sa ženom te nije obraćao pažnju na detalje oko sebe. Osim toga, on tada nije bio u službi, niti su bili zajedno po radnom nalogu, već ga je policijski službenik koji je upravljao automobilom samo trebao prevesti od graničnog prijelaza do policijske postaje.

1. Obilježja kojih kaznenih djela su ostvarena? Objasnite svoj odgovor!

2. Postoje li razlozi koji bi mogli isključiti koji element kaznenog djela? Objasnite!

3. Koju biste joj vrstu i mjeru kazne odmjerili? Biste li izrekli i neke druge kaznenopravne sankcije? Objasnite svoj odgovor!